Anti-korruptionspolitik



## Nultolerance over for korruption

Udenrigsministeriet er en globalt arbejdende organisation. Vi arbejder for danske interesser og værdier i relation til den øvrige verden. Medarbejderne er i kontakt med mange forskellige offentlige institutioner, organisationer, borgere, virksomheder, NGO’er og andre partnere fra hele verden. Udenrigsministeriet og dermed Danmark støtter aktivt international korruptionsbekæmpelse og yder rådgivning til partnere om at undgå korruption.

Udenrigsministeriet er fast besluttet på at opretholde de højeste standarder for integritet og arbejdsetik blandt medarbejderne på tværs af aktivitetsområder samt at sikre en forsvarlig forvaltning af offentlige midler. Derfor har Udenrigsministeriet en politik om **nultolerance** over for korruption i alle dens former. Handlinger i strid med ministeriets anti-korruptionspolitik vil således kunne medføre ansættelsesretlige konsekvenser.

Denne anti-korruptionspolitik og dens adfærdskodeks gælder for alle medarbejdere i Udenrigsministeriet og på danske repræsentationer i udlandet. Anti-korruptionspolitikkens formål er at sikre og understøtte en adfærd og en arbejdsetik, som er karakteriseret ved den højeste standard for personlig og organisatorisk integritet både internt og eksternt i mødet med de mange forskellige partnere.

Anti-korruptionspolitikken giver vejledning i, hvorledes Udenrigsministeriets medarbejdere i ude- og hjemmetjenesten skal reagere i mødet med korruption og korrupt adfærd, og udstikker samtidigt overordnede retningslinjer for det videre arbejde med at forebygge korruption.

## Hvad er korruption?

Korruption er defineret som misbrug af betroet magt for egen vindings skyld. Korruption krænker alle, hvis liv, livsførelse og velstand er afhængig af myndighedernes og myndighedspersoners integritet. Den truer samfundets stabilitet og sikkerhed og underminerer demokratiske institutioner og værdier.

Denne definition stemmer overens med korruptionskonceptet i straffeloven og i de internationale anti-korruptionskonventioner, herunder FN’s konvention mod korruption, og dækker såvel modtagelse som afgivelse af bestikkelse og andre former for aktiv eller passiv korrupt adfærd.

Korruption kendes bedst som bestikkelse, bedrageri, underslæb eller afpresning. Men korruption behøver ikke nødvendigvis at involvere, at penge skifter hænder; den kan også omfatte udførelsen af tjenester for at vinde fordele såsom positiv særbehandling, særlig beskyttelse, ekstra service eller kortere sagsbehandlingstid.

## Anti-korruption: Adfærdskodeks

Alle medarbejdere i Udenrigsministeriet, herunder danske repræsentationer i udlandet, vil respektere og fremme principperne i nedenstående adfærdskodeks.

## Interessekonflikter

*Vi vil undgå konflikter – reelle eller potentielle – mellem vores personlige interesser og Udenrigsministeriets interesser.*

Interessekonflikter opstår i situationer, hvor en medarbejder har en privat interesse, som potentielt kan påvirke eller forekomme at påvirke den upartiske og objektive udførelse af hans eller hendes officielle pligter. Private interesser omfatter fordele til en selv eller til ens familie, pårørende, venner og personer eller organisationer, til hvilke man har eller har haft erhvervsmæssig eller politisk tilknytning. Står en medarbejder over for en potentiel eller aktuel interessekonflikt, er medarbejderen forpligtet til straks at informere sin overordnede.

## Bestikkelse

*Vi vil ikke give eller acceptere nogen form for bestikkelse.*

Bestikkelse er at tilbyde, give, love (aktiv bestikkelse), modtage, opfordre eller acceptere (passiv bestikkelse) noget af værdi med det formål at påvirke udførelsen af handlinger i varetagelsen af offentlige og lovpligtige opgaver. Bestikkelse er strafbart i Danmark.

## Afpresning

*Vi vil ikke med private formål søge at påvirke personer eller organer ved at misbruge vores offentlige stilling eller ved at bruge magt eller trusler.*

Afpresning forekommer, når der ulovligt forlanges eller modtages penge eller ejendom gennem brug af intimidering. Afpresning kan omfatte trusler om fysisk eller materiel skade, trusler om at beskylde en person for en forbrydelse/ulovlighed, eller trusler om at afsløre pinagtige informationer. Afpresning er strafbart i Danmark.

### Bedrageri

*Vi vil ikke bruge vildledning, snyd eller tillidsbrud for at opnå en uretfærdig eller uærlig fordel.*

Bedrageri er brug af vildledning med henblik på at opnå en fordel (finansiel eller anden fordel), at undgå en forpligtelse eller at være skyld i en andens tab. Dette involverer at være forsætlig uærlig, vildledende, eller svigefuld, at svindle eller agere under falske påskud. Bedrageri er strafbart i Danmark.

### Underslæb

*Vi vil ikke uretmæssigt tilegne os eller på anden vis misbruge ejendom eller midler, som er os betroet.*

Underslæb er den uretmæssige tilegnelse eller misbrug af ejendom eller midler, som lovligt er blevet betroet til en myndighedsperson i kraft af hans eller hendes position. Underslæb er strafbart i Danmark.

### Gaver

*Vi vil ikke, direkte eller indirekte, give, anmode om eller modtage gaver eller andre fordele, der kan opfattes som et forsøg på at påvirke udførelsen af vores funktioner, arbejdsopgaver eller dømmekraft. Medarbejderne vil fortsat kunne acceptere almindelig gæstfrihed og mindre gaver.*

Korruption i forbindelse med gaver dækker over tilfælde, hvor en gave eller et andet finansielt gode bliver tilbudt, givet, anmodet om, eller modtaget mod en forventning om at få en tjeneste til gengæld. Gaver og gæstfrihed kan i sig selv være udtryk for korrupt adfærd. Det kan blive brugt som middel til at fremme korruption, eller det kan blive opfattet af andre som korruption. Gaver kan omfatte kontanter eller aktiver givet som gaver og politiske eller velgørenhedsdonationer. Gæstfrihed kan omfatte måltider, hotelovernatninger, fly, underholdnings- eller sportsbegivenheder.

Medarbejdere må som det klare udgangspunkt ikke modtage gaver eller andre fordele fra borgere eller virksomheder, som tilbydes i kraft af ansættelsen i Udenrigsministeriet. Dog kan mindre gaver accepteres for at respektere lokal skik og brug. Der henvises til ministeriets [gavepolitik](https://umbrella/policies-and-procedures/Policies%20and%20Procedures%20Documents/Gavepolitik%20-%20ENG%20-%20september%202019.pdf) samt Moderniseringsstyrelsens [vejledning](https://www.modst.dk/media/17831/god-adfaerd-i-det-offentlige_web.pdf) om god adfærd i det offentlige fra 2017 (findes på dansk og engelsk) for nærmere oplysninger herom.

### Nepotisme og favorisering

*Vi vil ikke favorisere vores venner, familie eller andre tætte relationer i forbindelse med ansættelse, indkøb, levering af bistand, konsulære tjenester eller andre situationer.*

Nepotisme er favorisering af familie eller venner uden at skele til deres kompetencer. Familie og venner bliver behandlet fordelagtigt på grund af de tætte personlige relationer frem for en professional og objektiv vurdering af deres evner og egenskaber.

### Rapportering af korruptionssager

*Vi vil rapportere ethvert bevis på eller enhver mistanke om brud på denne adfærdskodeks.*

Enhver medarbejder er forpligtet til at gøre sig bekendt med denne adfærdskodeks og til at respektere dens principper. Alle medarbejdere er forpligtet til at underrette deres overordnede om ethvert bevis på og enhver mistanke om brud på reglerne.

## Åbenhed og gennemsigtighed er hovedreglen

Maksimal åbenhed og gennemsigtighed er nøglen til at bekæmpe korruption, og information vedrørende den offentlige sektor er som udgangspunkt offentligt tilgængelig i henhold til forvaltningsloven og offentlighedsloven.

Udenrigsministeriet sikrer åbenhed og gennemsigtighed over for offentligheden og sine partnere gennem Udenrigsministeriets egen hjemmeside, herunder med fokus på og link til:

* Ministeriets [Årsrapport](https://um.dk/om-os/organisation/oekonomi-og-udbud/oekonomi-maal-og-resultater)
* [Ministeriets whistleblowerordning](https://um.dk/om-os/organisation/whistleblower)
* Danidas hjemmeside om [svindel og korruption](https://um.dk/danida/bekaempelse-af-korruption)
* Adgang til de danske repræsentationers egne [hjemmesider](http://um.dk/da/om-os/kontakt/find-os-i-verden/)

Internt sikrer Udenrigsministeriet, at alle medarbejdere er bekendt med anti-korruptionspolitikken gennem:

* Intranet hjemmeside om anti-korruption
* Interne instrukser som f.eks. Udenrigsministeriets gavepolitik
* Relevant træning og undervisning

## Hvor og hvordan indberettes korruption

Nultolerance over for korruption medfører, at enhver medarbejder, der får mistanke eller viden om specifikke korruptionssager, som involverer andre medarbejdere, forretningspartnere, partnere i programmer eller projekter og andre, som vi samarbejder med, er forpligtet til straks at underrette sin overordnede eller gøre brug af Udenrigsministeriets whistleblowerordning. I førstnævnte tilfælde sker underretning herefter til Udenrigsministeriets controller.

Ved mistanke eller viden om specifikke korruptionssager som f.eks. bestikkelse tages beslutningen om at underrette danske eller udenlandske myndigheder, herunder muligheden for at anmelde sagen til politiet af Udenrigsministeriet i København med udgangspunkt i de oplysninger, som er modtaget. Dette gælder sager i Danmark og ude, uanset hvordan denne information er kommet i Udenrigsministeriets besiddelse.

## Gennemførelse af adfærdskodeksen

Udenrigsministeriets medarbejdere vil løbende deltage i relevant anti-korruptionsundervisning.

Adfærdskodeksen suppleres af eksisterende og eventuelt nye vejledninger eller retningslinjer målrettet særlige emneområder. Danida og Eksportrådet har således i en årrække haft retningslinjer inden for henholdsvis udviklingssamarbejde og eksportfremme og arbejdet aktivt med at bekæmpe korruption.

## Anti-korruption Adfærdskodeks

1. Vi vil undgå konflikter – reelle eller potentielle – mellem vores personlige interesser og Udenrigsministeriets interesser.
2. Vi vil ikke give eller acceptere nogen form for bestikkelse.
3. Vi vil ikke med private formål søge at påvirke personer eller organer ved at misbruge vores offentlige stilling eller ved at bruge magt eller trusler.
4. Vi vil ikke bruge vildledning, snyd eller tillidsbrud for at opnå en uretfærdig eller uærlig fordel.
5. Vi vil ikke uretmæssigt tilegne os eller på anden vis misbruge ejendom eller midler, som er os betroet.
6. Vi vil ikke, direkte eller indirekte, give, anmode om eller modtage gaver eller andre fordele, der kan opfattes som et forsøg på at påvirke udførelsen af vores funktioner, arbejdsopgaver eller dømmekraft. Medarbejderne vil fortsat kunne acceptere almindelig gæstfrihed og mindre gaver.
7. Vi vil ikke favorisere vores venner, familie eller andre tætte relationer i forbindelse med ansættelse, indkøb, levering af bistand, konsulære tjenester eller andre situationer.
8. Vi vil rapportere ethvert bevis på eller enhver mistanke om brud på denne adfærdskodeks.

